Betina Kastbjerg (DD), 2026-02-24:
Tak for det.
Lad mig starte med at slå fast, at Danmarksdemokraterne støtter lovforslaget.
I Danmarksdemokraterne deler vi regeringens grundlæggende analyse: Parallelsamfund og negativ social kontrol er et direkte angreb på den enkeltes frihed og på det danske retssamfund.
Men selv om vi støtter lovforslaget, er jeg nødt til at sige, at det ikke går langt nok.
Her har vi peget på, at problemet er mere omfattende og mere strukturelt, end hvad det her lovforslag adresserer.
Når vi taler om selvbestaltede mæglingsråd, der forsøger at håndtere strafbare forhold uden om myndighederne, så er det en undergravning af vores retssystem.
I Danmark er det domstolene og kun domstolene, der dømmer.
Punktet om, at æresrelaterede motiver fremover som udgangspunkt skal være en skærpende omstændighed ved strafudmåling, er vi også enige i.
Æresrelateret vold og kontrol handler om at fastholde især piger og kvinder i strukturer, de ikke selv har valgt.
Det er et frihedsproblem, men her kunne vi også godt have ønsket, at f.eks. familiemedlemmer, som ofte vender det blinde øje til, også kunne straffes.
Så støtter vi naturligvis også udvidelsen af tildækningsforbuddet til også at gælde på uddannelsessteder.
Det giver god mening, at de samme regler, der gælder i det offentlige rum, også gælder på uddannelsesinstitutioner.
Men også her havde vi jo ønsket, at man kunne have inkluderet et tørklædeforbud i grundskolen.
Mange unge kvinder og piger bliver jo tvunget til at gå med det kvindeundertrykkende tørklæde.
Vi ønsker, at alle børn skal have de samme frihedsrettigheder.
Så kan jeg da tilføje, at jeg også er glad for, at regeringen er blevet enig med sig selv, for da vi i Danmarksdemokraterne fremsatte et beslutningsforslag i foråret 2025 om netop udvidelsen af tildækningsforbuddet, så det også skulle gælde på uddannelsesinstitutioner,
vidste Moderaterne rent faktisk ikke, hvad de mente.
Så jeg glæder mig da til at høre Moderaternes tale i dag.
Vi har også fremsat et beslutningsforslag, der hedder B 64, som skal behandles her til april.
Der ønsker vi at gøre det obligatorisk at undervise i håndtering af æresrelaterede konflikter på relevante uddannelser, f.eks. undervisning af pædagoger, lærere, socialrådgivere og sundhedspersonale og ved politiet.
Vi ved, at der ofte kan være en berøringsangst, og at det desværre medfører, at muslimske piger og kvinder bliver ladt i stikken.
Vi håber på en bred opbakning til forslaget.
Herudover har vi også peget på behovet for en exitstrategi for at hjælpe kvinder ud af miljøer med negativ social kontrol.
Vi har også ønsket at genindføre registreringen af æresrelaterede sager, for at vi kan få et informationsgrundlag om omfanget, så der kan sættes hårdt og konsekvent ind over for de her forbrydelser.
Hvis vi virkelig vil parallelsamfund til livs, kræver det mere end enkelte justeringer i straffeloven.
Det kræver politisk mod til at tage et opgør med de strukturer, der skaber problemerne.
Det her lovforslag er et skridt i den rigtige retning, men det er kun et skridt.
Danmarksdemokraterne støtter lovforslaget, og vi vil fortsat presse på for en endnu mere konsekvent indsats for retssikkerheden i Danmark.
Tak for ordet.